ตำรวจพิสูจน์หลักฐาน พร้อมหน่วยที่เกี่ยวข้อง ลงพื้นที่เก็บพยานหลักฐานและตรวจสอบสาเหตุเพลิงไหม้หมู่บ้านมอแกน พร้อมเร่งให้ความช่วยเหลือ
พันตำรวจเอกกฤษณะ พัฒนเจริญ รองโฆษกสำนักงานตำรวจแห่งชาติ เปิดเผยความคืบหน้าเหตุเพลิงไหม้หมู่บ้านมอแกน หมู่เกาะสุรินทร์ เมื่อค่ำวานนี้ว่า เจ้าหน้าที่ที่เกี่ยวข้อง ช่วยกันควบคุมเพลิงจนเพลิงสงบ จากการตรวจสอบเบื้องต้นพบว่า บ้านชาวมอแกนเสียหายประมาณ 70 หลังคาเรือน ไม่มีผู้เสียชีวิตและบาดเจ็บแต่อย่างใด ทำให้มีชาวบ้านไม่มีที่อยู่อาศัยประมาณ 170 คน และชาวบ้านที่ได้รับความเดือดร้อนได้ไปพักอาศัยชั่วคราว ที่ทำการอุทยานแห่งชาติหมู่เกาะสุรินทร์         โดยช่วงเช้าที่ผ่านมา พนักงานสอบสวน พร้อมด้วยตำรวจพิสูจน์หลักฐาน ตำรวจฝ่ายสืบสวน และผู้ที่เกี่ยวข้อง ได้เดินทางโดยเรือเพื่อไปตรวจสถานที่เกิดเหตุ บันทึกการตรวจสถานที่เกิดเหตุ เบื้องต้นอยู่ระหว่างการสืบสวนสอบสวนและการตรวจพิสูจน์ แต่ยังไม่สามารถระบุสาเหตุของต้นเพลิงดังกล่าวและมูลค่าความเสียหายได้ โดยตำรวจภูธรจังหวัดพังงา ได้จัดชุดปฏิบัติการเพื่อสนับสนุน ช่วยเหลือ ผู้ประสบอัคคีภัย บูรณาการร่วมกับ ทหาร อุทยาน เอกชนต่าง ๆ ในการจัดหาที่พักชั่วคราว อาหาร น้ำดื่ม เสื้อผ้า และจัดตั้งศูนย์ปฏิบัติการ เพื่ออำนวยความสะดวกและการช่วยเหลือต่าง ๆ ณ อุทยานแห่งชาติหมู่เกาะสุรินทร์        ทั้งนี้ พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ (ผบ.ตร.) ได้กำชับตำรวจให้บูรณาการกับเจ้าหน้าที่ทุกภาคส่วนในการช่วยเหลือประชาชน